|  |
| --- |
| ethnosimo-aade-gr |

Αθήνα, 7 Ιουνίου 2024

**ΔΕΛΤΙΟ ΤΥΠΟΥ**

**Γ. Πιτσιλής: «Η ΑΑΔΕ της επόμενης γενιάς είναι ήδη εδώ»**

**Ομιλία Διοικητή ΑΑΔΕ στο 9ο Διεθνές Συνέδριο για τα Δικαιώματα των Φορολογουμένων στο Πανεπιστήμιο της Αμβέρσας**

Για την ΑΑΔΕ της επόμενης γενιάς που έχει επίκεντρο την κεντρική ψηφιακή διαχείριση διαδικασιών, τον σύγχρονο έλεγχο και τη φιλική εξυπηρέτηση, μίλησε ο Διοικητής της Ανεξάρτητης Αρχής Δημοσίων Εσόδων, Γιώργος Πιτσιλής, στο 9ο Διεθνές Συνέδριο για τα Δικαιώματα των Φορολογουμένων. Το συνέδριο φιλοξένησε το Πανεπιστήμιο της Αμβέρσας, από τις 4 έως τις 6 Ιουνίου και συμμετείχαν ομιλητές διεθνούς κύρους με ειδίκευση σε θέματα φορολογίας.

Ο Διοικητής της ΑΑΔΕ στην ομιλία του παρουσίασε το νέο οργανωτικό μοντέλο της ΑΑΔΕ που στοχεύει στην αύξηση της επιχειρησιακής ικανότητας των υπηρεσιών και περιλαμβάνει την:

* Kεντρικοποίηση φορολογικών λειτουργιών, με ταυτόχρονο ανασχεδιασμό και αυτοματοποίηση των επιχειρησιακών διαδικασιών
* Κατάργηση τοπικής αρμοδιότητας και των περιορισμών που αυτή συνεπάγεται
* Δημιουργία πυρήνων εξειδίκευσης πανελλαδικής εμβέλειας, αξιοποιώντας κατάλληλα τους ψηφιακούς και ανθρώπινους πόρους
* Ίδρυση υπηρεσιών φορολογικής εξυπηρέτησης σε τοπικό επίπεδο για τους φορολογούμενους που δε διαθέτουν πρόσβαση σε ψηφιακά μέσα

«Το νέο μας οργανωτικό μοντέλο αξιοποιεί τις δυνατότητες της ψηφιοποίησης και αυτοματοποίησης των διαδικασιών, επιτρέποντας την αποδοτικότερη αξιοποίηση των ανθρώπινων πόρων σε πιο απαιτητικές εργασίες. Παρέχει προσβάσιμες και εξατομικευμένες υπηρεσίες στους φορολογούμενους, ενισχύει την αποδοτικότητα και την αποτελεσματικότητα της φορολογικής διοίκησης και αναμένεται να μειώσει το διοικητικό κόστος, ένα όφελος που θα επιστραφεί στους πολίτες» ανέφερε στην ομιλία του ο κος Πιτσιλής.

Ακολούθως ανέλυσε τα νέα ψηφιακά εργαλεία της ΑΑΔΕ: myAADEapp, myDATA, timologio όπου πολίτες και επιχειρήσεις φαίνεται να τα έχουν «αγκαλιάσει», καθώς μέχρι σήμερα:

* Πάνω από 270.000 χρήστες Android και 164.000 χρήστες iOS έχουν εγκαταστήσει την εφαρμογή myAADEapp για κινητές συσκευές
* Περισσότερες από 280.000 ταμειακές μηχανές έχουν διασυνδεθεί με POS, ενώ μόνο ένα μικρό ποσοστό, της τάξης του 3%, δεν έχει ανταποκριθεί καθόλου στις υποχρεώσεις του
* Περισσότερα από 3,7 δισεκατομμύρια παραστατικά με σύνολο αξίας άνω των 2,7 τρισεκατομμυρίων ευρώ έχουν διαβιβασθεί μέσω myDATA από 1,4 εκατομμύρια εγγεγραμμένες επιχειρήσεις
* Πάνω από 470 χιλιάδες χρήστες χρησιμοποιούν την εφαρμογή timologio
* 20 λογισμικά παρόχων ηλεκτρονικής τιμολόγησης έχουν λάβει άδεια καταλληλότητας.

